**Bekendtgørelse om anmeldelse af erhvervssygdomme efter lov om arbejdsskadesikring i Grønland**

I medfør af § 38 og § 39 i lov om arbejdsskadesikring i Grønland, jf. lovbekendtgørelse nr. 75 af 16. januar 2017, og efter forhandling med Grønlands Selvstyre, fastsættes:

**§ 1.** Bekendtgørelsen anvendes ved lægers og tandlægers anmeldelse af erhvervssygdomme til Center for Arbejdsskader, som er den grønlandske afdeling af Arbejdsmarkedets Erhvervssikring.

**§ 2.** Ved erhvervssygdomme forstås i denne bekendtgørelse erhvervssygdomme efter § 7 i lov om arbejdsskadesikring i Grønland.

**§ 3.** Læger og tandlæger, der gennem deres erhverv konstaterer eller får mistanke om, at en person har pådraget sig en konstateret eller formodet erhvervssygdom eller på anden måde har været udsat for skadelige påvirkninger på sin arbejdsplads, skal anmelde dette til Center for Arbejdsskader. Pligten til at anmelde gælder også for sygdomme, som skyldes arbejdsrelateret vold, trusler og anden krænkende adfærd uden for arbejdstid. Anmeldelsen skal indeholde de oplysninger, der fremgår af bilag 1.
*Stk. 2.* Anmeldepligten påhviler enhver læge og tandlæge, som fast eller midlertidigt udfører sit erhverv i Grønland.
*Stk. 3.* Anmeldelsen skal ske, så snart lægen eller tandlægen er blevet bekendt med sygdommen og den formodede sammenhæng med arbejdet.
*Stk. 4.* Anmeldelse kræver ikke tilskadekomnes samtykke. Tilskadekomne kan dog efterfølgende bede Center for Arbejdsskader om ikke at behandle sagen.

**§ 4.** Anmeldepligten efter § 3, stk. 1, bortfalder, når lægen eller tandlægen har sikret sig, at sygdommen eller den skadelige påvirkning allerede er anmeldt til Center for Arbejdsskader.

**§ 5.** Anmeldelse efter § 3 kan ske i elektronisk form på www.anmeld.gl eller ved at anvende en blanket, der kan hentes på Center for Arbejdsskaders hjemmeside (cfa.gl).
*Stk. 2.* Anmeldelsen honoreres efter den takst, der til enhver tid er fastsat af beskæftigelsesministeren.

**§ 6.** Bekendtgørelsen træder i kraft den 1. juli 2024 og gælder for erhvervssygdomme, der anmeldes 1. juli 2024 eller senere.
*Stk. 2.* Bekendtgørelse 1624 af 21. december 2010 om lægers og tandlægers pligt til at anmelde erhvervssygdomme til Arbejdsskadestyrelsen efter lov om arbejdsskadesikring i Grønland ophæves.

*Beskæftigelsesministeriet, den*

Underskriver 1
 Underskriver 2

 **Bilag 1 - Oplysninger i anmeldelsen efter § 1, stk. 1**

Lægers og tandlægers anmeldelse af erhvervssygdomme skal indeholde følgende oplysninger, jf. § 1, stk. 1:

1)   Tilskadekomne, navn, adresse, CPR-nummer, stillingsbetegnelse og navn på egen læge.

2)   Diagnose på en konstateret eller formodet erhvervssygdom eller skadelige påvirkninger fra en arbejdsplads.

3)   Anmelders navn og adresse, samt CVR-nummer.